Times of Malta tirraporta il-maltempata li ħakmet lil Malta matul l-aħħar siegħat, li kkawżat fost l-oħrajn ħsarat kif ukoll wasslet biex vjaġġi bl-ajru u dawk tal-Gozo Channel jwaqqfu is-servizzi tagħhom għal xi ħin. Dan ir-rapport hu akkumpanjat b’ritratt ta’ siġra li tqaċċtet u imblukat Vjal Sir Paul Boffa f’Raħal l-Ġdid. Storja oħra tgħid li Għaqdiet Mhux Governattivi wissew li l-proposta ta’ tliet lukandi biex jinbnew barra iż-żona tal-iżvilupp fin-Nofsinhar ta’ Malta hija biss skuża biex żona mgħonija bil-kampanja tkun tista tiġi żviluppata. The Malta Independent tikkwota lill-kap tal-Oppożizzjoni Dr Simon Busuttil jgħid li il-Prim Ministru Joseph Muscat jista jżomm lil Jeffrey Pullicino Orlando. Dr Busuttil qal li Is-Sur Pullicino Orlando kien għadu membru parlamentari tal-Partit Nazzjonalista meta stiednu biex jerġa jingħaqad mal-partit. Dan wara li is-Sur Pullicino Orlando qal fuq l-istazzjoni televisiv tal-Partit Laburista li fl-aħħar jiem il-kap tal-Oppożizzjoni stiednu biex jerġa jingħaqad fil-partit, liema stedina qal li m’aċċettahiex. Rapport ieħor jikkwota lil kap tas-servizzi Ċivili Mario Cutajar li qal li persuni ta’ fiduċja fl-amministrazzjoni huma importanti, wara li l-partit Laburista għamel 25 sena fl-Oppożizzjoni. Dan il-ġurnal jippublika ukoll ritratt ta’ eżerċizzju li sar ilbieraħ fil-Mosta bħala prekawzjoni għall-Ebola. In-Nazzjon jgħid li għadd kbir ta’ persuni li kellhom flus investiti fi prodotti finanzjarji ta’ Crystal Finance ilbieraħ filgħodu sebħu jistennew fi kju barra l-bini tal-Awtorità Maltija għas-servizzi Finanzjarji bl-iskop li jsibu xi tip ta’ rifuġju wara li tilfu il-flus investiti minnhom. Storja oħra tgħid li l-Oppożizzjoni talbet għaċ-ċensura tal-Ministru Emmanuel Mallia u ressqet mozzjoni fi-Parlament biex jiġu ppublikati r-rapporti ta’ żewġ inkjesti tal-Pulizija. L-Orizzont tirraporta dak li qal il-Prim Ministru Joseph Muscat ilbieraħ waqt dibattitu organizzat mill-kamra tal-kummerċ, Entrapriża u Industrija fejn enfasizza li t-triq ‘il quddiem biex Malta issaħħaħ s-suċċess tal-ekonomija huwa billi tħares lil hinn mill-Unjoni Ewropea u lejn ekonomiji li qed jikbru b’rata aktar mgħaġġla minn dik fl-Ewropa. Rapport ieħor jgħid li l-General Workers Union ressqet il-proposti tagħha lill-Gvern għad-dokument ta’ diskussjonui dwar il-ħinijiet tal-ftuħ tal-ħwienet. U ritratt separat juri xena ta’ battalja waqt simulazzjoni tad-difia li se ssir fil-Forti Rinella biex jitfakkar il-100 anniversarju mill-Ewwel Gwerra Dinija.